钦定古今图书集成/明伦汇编/氏族典/第624卷 > 拓跋霄
## 钦定古今图书集成/明伦汇编/氏族典/第624卷 > 拓跋霄

按《魏书广平王传》：广平王连无子，以浑继。浑薨，子飞
龙袭，后赐名霄。身长九尺，腰带十围，容貌魁伟，雅有
风则，贞白卓然，好直言正谏，朝臣惮之。高祖特垂钦
重，除宗正卿右光禄大夫。诏曰：“自今奏事，诸臣相称
可云姓名，惟广平王一人可直言其封。”迁左光禄大
夫。太和十七年薨。赐朝服一具，衣一袭，绢千匹。高祖
缌衰，临霄丧，哀恸左右，䜩不举乐。赠卫将军、定州刺
史，赐帛五百匹，谥安王。子纂袭。